
MASTERCLASS-ΕΡΓΑΣΤΗΡΙΟ, ΝΕΕΣ ΜΟΡΦΕΣ ΕΙΚΑΣΤΙΚΗΣ ΤΕΧΝΗΣ-ΔΗΜΙΟΥΡΓΙΑ COMICS, με θεματικό αντικείμενο που  αφορά στην Δικτύωση και Νησιωτικότητα. Ημερομηνία: 25-27 ΜΑΙΟΥ 2015, www.etal-sa.gr.- www.nissonart.com.


Ο Εικαστικός που έχει αναλάβει την εκτέλεση της δράσης είναι ο σκιτσογράφος SOLOUP -  Αντώνης Νικολόπουλος, Διδάκτωρ Πολιτισμικής Τεχνολογίας κι Επικοινωνίας του Πανεπιστήμιο Αιγαίου. www.soloup.net


ΦΑΣΗ  ΠΡΟΕΤΟΙΜΑΣΙΑΣ - ΠΡΟΠΑΡΑΣΚΕΥΗ

Με την ολοκλήρωση των υποβολών υποψηφιοτήτων και την επιλογή των 11 εκπροσώπων  από τις νησιωτικές περιοχές, για την καλύτερη δυνατή προετοιμασία του Masterclass, ακολουθούν για τους συμμετέχοντες, ειδικές κατευθύνσεις και ενημέρωση. 

Αυτές οι κατευθύνσεις  αναφέρονται :

I. Σε μια πρώτη θεωρητική προσέγγιση που θα περιγράφει την διαδικασία και τα στάδια κατασκευής μιας ιστορίας κόμικς (σενάριο, storyboard, προσχέδια κλπ).
II. Την ιδέα και το βασικό σενάριο πάνω στο οποίο θα δουλέψει το εργαστήριο.

III. Κατευθυντήριες γραμμές για το πώς θα κινηθεί η ομάδα κατά την κατασκευή μιας αφήγησης κόμικς, ώστε να μπορέσει ο κάθε καλλιτέχνης να προετοιμαστεί σε κάποιο βαθμό για την δική του ιστορία (αναζήτηση πιθανού φωτογραφικού υλικού που θα χρησιμοποιηθεί ως πρότυπο για ανθρώπους, τοπία και σκηνικά, προσχέδια σε μολύβι των ηρώων, ένα πρώτο σκαρίφημα - storyboard των καρέ ανά σελίδα και ότι επιπλέον κρίνεται απαραίτητο).
Διευκρινίζεται ότι :

Α.   Ως προς το Σενάριο, στο masterclass-εργαστήριο:
Η ομάδα θα δουλέψει παράλληλα, όλοι μαζί πάνω στο ίδιο σενάριο (το οποίο θα αποσταλεί στους συμμετέχοντες μαζί με το Προπαρασκευαστικό υλικό), αλλά με τον αφηγηματικό τρόπο, το προσωπικό ύφος και τις κατευθύνσεις που θα θελήσει να δώσει ο καθένας στην συγκεκριμένη ιστορία.
Β.   Ως προς τα υλικά:

Η ΕΤΑΛ Α.Ε. θα διαθέσει στους συμμετέχοντες τα υλικά (χαρτιά, μολύβια, μαρκαδόρους κλπ) και τις βασικές κοινές υποδομές (φωτεινή τράπεζα, κομπιούτερ, προτζέκτορα κλπ) για την κατασκευή των ιστοριών τους. 
Όποιος καλλιτέχνης όμως χρησιμοποιεί ήδη κάποια συγκεκριμένα υλικά ή μεθόδους, μπορεί να έχει μαζί του τα υλικά που προτιμά και χρησιμοποιεί καλύτερα ή να ενημερώσει με έγκαιρη επικοινωνία για την προμήθεια αυτών από την ΕΤΑΛ Α.Ε. (π.χ. σινική μελάνι, πινέλα, πένες,  laptop, wacom κλπ).
Γ. Ως προς τους Στόχους του Masterclass-εργαστηρίου είναι:

1. Η από κοινού υλοποίηση της διαδικασίας κατασκευής μιας αφήγησης κόμικς

2. Η εξερεύνηση από τον κάθε καλλιτέχνη ενός προσωπικού ύφους έκφρασης και αφήγησης.

3. Η συνεργασία και ανταλλαγή απόψεων πάνω στην δημιουργία  μεταξύ των συμμετεχόντων καλλιτεχνών και η δημιουργία άμεσης και αποτελεσματικής δικτύωσης.
Δ. Αναμενόμενο αποτέλεσμα

Ανάλογα με την επάρκεια του τελικού αποτελέσματος, το υλικό που θα παραχθεί από τους συμμετέχοντες θα μπορέσει να αποτελέσει τη βάση: 

1. Για την επιτόπια έκθεση μιας πρώτης "εικόνας" των κοινών εργασιών στη λήξη του Masterclass-εργαστηρίου.
2. Τον εμπλουτισμό της έκθεσης μετά από σχετική επιμέλεια για την κοινή έκθεση στο πλαίσιο του προγράμματος στην Μυτιλήνη.

3. Την έκδοση καταλόγου και συνοπτικών συμπερασμάτων -απόψεων των συμμετεχόντων.
4. Μια κοινή επιμελημένη έκδοση με τις ολοκληρωμένες εργασίες του εργαστηρίου.



Ο Υπεύθυνος του MasterClass-Εργαστηρίου COMICS
Αντώνης Νικολόπουλος - SOLOUP -  

ΝΗΣΙΩΤΙΚΟΤΗΤΑ και ΕΠΙΚΟΙΝΩΝΙΑ 
 «Οι ΓΛΑΡΟΙ»


ΜASTERCLASS COMICS
ΜΥΤΙΛΗΝΗ 25 ΕΩΣ 27 ΜΑΙΟΥ 2015



· To Μasterclass Comics θα πραγματοποιηθεί με συντονιστή τον σκιτσογράφο και δημιουργό κόμικς  Soloup (Αντώνη Νικολόπουλο).

· Αποτελεί μέρος της Εκδήλωσης Διατοπικής Συνεργασίας "Νήσων Περίπλους": Ο Πολιτισμός ως εργαλείο, ανάπτυξης της νησιωτικής Ελλάδας», στο πλαίσιο του Μέτρου 421α των Τοπικών Προγραμμάτων του Άξονα 4 ΠΑΑ 2007-2013 της Νησιωτικής Ελλάδος,
· Θα πραγματοποιηθεί τις ημέρες Δευτέρα 25, Τρίτη 26 και Τετάρτη 27 Μαΐου 2015 στη Μυτιλήνη.

· Είναι αφιερωμένο στον αφηγηματικό κόσμο του μεγάλου συγγραφέα της νεοελληνικής λογοτεχνίας Ηλία Βενέζη και βασίζεται στο διήγημα του, "Οι Γλάροι" από τη συλλογή διηγημάτων ΑΙΓΑΙΟ, (1941) 



ΣΚΕΠΤΙΚΟ



Το masterclass των Comics θα έχει ως άξονα, την παράλληλη δημιουργία από τους συμμετέχοντες στο εργαστήριο, μιας κόμικς αφήγησης. Ο κάθε ένας από τους δημιουργούς θα εργαστεί πάνω στην δική του ιστορία. Για να υπάρχει όμως συνοχή στις επιμέρους ιστορίες αλλά και συνεργασία μεταξύ των συμμετεχόντων, έχει επιλεγεί, η βασική σεναριακή δομή να στηρίζεται σε ένα βασικό θέμα. Αυτό το θέμα -που σχετίζεται εκτός των άλλων με την επικοινωνία, την νησιωτικότητα, την μνήμη αλλά και τον τόπο που διεξάγεται το masterclass, την Λέσβο- προέρχεται από το μικρό διήγημα «Οι Γλάροι» του Ηλία Βενέζη, στη συλλογή διηγημάτων «Αιγαίο» (εκδόσεις Εστία).

Για να εξασφαλίσουμε μεγαλύτερη ελευθερία κι ευελιξία ως προς τις προθέσεις των δημιουργών, το σενάριο αυτό θα μπορεί να έχει μια από τις παρακάτω μορφές:

Α) Να αναφέρεται άμεσα στο πρωτότυπο κείμενο του Ηλία Βενέζη (το κείμενο θα το βρείτε μέσα στα αρχεία που σας αποσταλούν).

Β) Να βασίζεται σε μια σύμπτυξη του κειμένου δουλεμένη σε μορφή σεναρίου,( θα την βρείτε και αυτήν στο παρερχόμενο υλικό) ως διευκόλυνση για όσους δεν επιθυμούν να εμπλακούν παραπέρα σε αυτήν την διαδικασία.

Γ) Να υπάρχει μια πιο ελεύθερη σεναριακή απόδοση /διασκευή από τους ίδιους τους δημιουργούς, βασιζόμενη όμως στην βασική ιδέα και στα γενικότερα επεισόδια της αφήγησης των «Γλάρων». 

Στόχος του εργαστηρίου είναι η συνεύρεση και η συνδημιουργία με άξονα ένα κοινό θέμα. Σε δεύτερο επίπεδο όμως (και αφού γνωριστούμε καλύτερα) το ζητούμενο είναι η ανταλλαγή απόψεων κι αισθητικών αλλά και το να προκύψουν ουσιαστικές συζητήσεις πάνω στην σκηνοθεσία, το layout των σελίδων, τις διαφορετικές επιλογές και δυνατότητες απόδοσης  μιας δοσμένης αφήγησης. 

Εν τέλει, να φανούν οι επιλογές του καθενός για τους εκφραστικούς δρόμους που προτιμά, έχοντας πλέον υπόψη του τις εναλλακτικές δυνατότητες αφήγησης της ίδιας ιστορίας, κάτω από ένα διαφορετικό σκεπτικό και μια ξεχωριστή προσέγγιση. 

Το masterclass έτσι, ευελπιστούμε να μετατραπεί σε μια…σχεδόν αλληλοδιδακτική διαδικασία από μια δημιουργική παρέα που θα αλληλεπιδράσει και θα συνεισφέρει στις δουλειές όλων. Αφήνοντας μάλιστα το στίγμα της με νέες ιδέες για την δημιουργική συνέχεια του καθενός. Και γιατί όχι, με νέες συνεργασίες που μπορεί να προκύψουν μεταξύ των συμμετεχόντων.

ΠΡΟΕΡΓΑΣΙΑ



Όπως θα γνωρίζουν ήδη οι περισσότεροι δημιουργοί, τρεις μέρες δουλειάς, είναι αρκετά μικρό χρονικό διάστημα για να ολοκληρωθεί μια ιστορία κόμικς. Μια ιστορία που υπολογίζουμε πρόχειρα βάσει του θέματος, ότι μπορεί να χρειαστεί από τουλάχιστον 4 μέχρι ακόμα και 10 σελίδες, ανάλογα με τους ρυθμούς σχεδίασης και αφήγησης του καθενός. Έτσι καλό θα ήταν οι συμμετέχοντες του εργαστηρίου πριν την συνάντηση μας στη Λέσβο, να έχουν σκεφτεί, ίσως και να έχουν προετοιμαστεί για την ιστορία που προσανατολίζονται να αποδώσουν στο τριήμερο: να έχουν δει ποια μορφή σεναρίου θα ακολουθήσουν, να έχουν αναζητήσεις το φωτογραφικό ή άλλο βοηθητικό υλικό που πιθανόν θα τους χρειαστεί ως μοντέλο σχεδίασης (για παράδειγμα, φωτογραφίες γλάρων, φάρων ή ό,τι σκέφτεται ο καθένας), να έχουν ψάξει κάποια προσχέδια «ηρώων» και τοπίων, ίσως ένα πρώτο σκαρίφημα της εξέλιξης των καρέ μέσα στις σελίδες (storyboard) κλπ.

 Έτσι όταν βρεθείτε όλοι μαζί, θα έχει ήδη ο καθένας μια πρώτη δουλεμένη εικόνα της ιστορίας του ώστε το εργαστήριο να γίνει πιο ουσιαστικό και η ποιότητα της εργασίας μας να αποκτήσει εξ’ αρχής δυναμική. 

Με το τέλος του τριημέρου, καλό θα ήταν οι ιστορίες να έχουν φτάσει στην όσο το δυνατόν πιο άρτια μορφή τους, αφού το υλικό που θα δημιουργηθεί, σκοπεύουμε στη συνέχεια να αξιοποιηθεί με μια έκθεση και την έκδοση ειδικού καταλόγου.

(Να σημειώσουμε πως το πρωτότυπο διήγημα του Ηλία Βενέζη, όσο και μια απόπειρα σεναριοποίησής του -χωρίς αυτή η εκδοχή να είναι δεσμευτική για κανέναν-  θα τα βρείτε σε αρχεία που σας έχουν ήδη αποσταλεί.)

ΥΛΙΚΑ



Το σεμινάριο θα διαθέσει στους συμμετέχοντες τα υλικά (χαρτιά, μολύβια, μαρκαδόρους κλπ) και τις βασικές κοινές υποδομές (φωτεινή τράπεζα, κομπιούτερ, προτζέκτορα κλπ) για την κατασκευή των ιστοριών. Όποιος όμως χρησιμοποιεί ήδη κάποια συγκεκριμένα υλικά ή μεθόδους, μπορεί φυσικά να φέρει και να έχει μαζί του τα υλικά που προτιμά και χρησιμοποιεί καλύτερα (σινική μελάνι, πινέλα, πένες,  laptop, wacom κλπ)

ΠΡΟΓΡΑΜΜΑ



ΔΕΥΤΕΡΑ 25 ΜΑΪΟΥ

10:00- 11:30  Γνωριμία, καλωσόρισμα. Γενικές κατευθύνσεις τριημέρου. Προβολή μικρής ταινίας «οι Γλάροι».

12:00- 13:30 Συζήτηση πάνω στο storyboard, τα υλικά, τον χώρο εργασίας του καθενός.

Μεσημεριανό διάλειμμα 

17:00- 20:00 Έναρξη εργαστηρίου. Storyboard, προσχέδια, layout σελίδων.

ΤΡΙΤΗ 26 ΜΑΪΟΥ 

09:00- 13:30 Εργαστήριο, ανάπτυξη αντικειμένου εργασίας.

Μεσημεριανό διάλειμμα 

16:30- 20:00 Εργαστήριο, ανάπτυξη αντικειμένου εργασίας.

ΤΕΤΑΡΤΗ 27 ΜΑΪΟΥ

09:00- 13:30 Εργαστήριο, ανάπτυξη αντικειμένου εργασίας.

Μεσημεριανό διάλειμμα 

16:30- 18:00 Εργαστήριο, ανάπτυξη αντικειμένου εργασίας, οργάνωση υλικού για παραπέρα διαχείριση (έκθεση- έκδοση).

18:00- 19:30 Συνάντηση στο εργαστήριο με την κ. Άννα Βενέζη Κοσμετάτου, συζήτηση στην αφιέρωση του εργαστηρίου στον αφηγηματικό κόσμο του Ηλία Βενέζη.

 (Το πρόγραμμα είναι ενδεικτικό και θα τροποποιείται ανάλογα με τις ανάγκες που ανακύπτουν. Θα υπάρχουν ενδιάμεσα και άτυπα διαλείμματα, όπως και θα μπορεί όποιος επιθυμεί να παραμείνει παραπάνω στον χώρο του εργαστηρίου για να εργαστεί και να ολοκληρώσει την ιστορία του).

 (σημ: Για οποιοδήποτε ερώτηση ή πληροφορία που αφορά το δημιουργικό κομμάτι, μπορείτε να επικοινωνείτε άμεσα με τον υπεύθυνο του εργαστηρίου soloup -Αντώνη Νικολόπουλο-  στο mail: soloupsoloup@yahoo.gr  και στο τηλέφωνο 687 8837153 ), και με τον υπέυθυνο της ενέργειας Αναστάσιο Μ. Περιμένη, ΕΤΑΛ Α.Ε., 22510 29400, 6945393400.
ΣΥΝΟΠΤΙΚΟ ΒΙΟΓΡΑΦΙΚΟ SOLOUP (Αντώνης Νικολόπουλος)



Γεννήθηκε το 1966 στην Αθήνα.
Έχει σπουδάσει Πολιτικές Επιστήμες στο Πάντειο πανεπιστήμιο (Αθήνα) και είναι διδάκτωρ Πολιτισμικής Τεχνολογίας κι Επικοινωνίας (Πανεπιστήμιο Αιγαίου- Μυτιλήνη). Έχει δημοσιεύσει χιουμοριστικά κόμικς, comic strip και γελοιογραφίες σε αρκετά περιοδικά και εφημερίδες (Βαβέλ, Γαλέρα, Βήμα της Κυριακής, Goal news, 6 μέρες, Σχεδία, Μετρό  και αλλού) ενώ από το 2005 εργάζεται ως πολιτικός γελοιογράφος στην εφημερίδα Το Ποντίκι. Μέχρι σήμερα έχουν κυκλοφορήσει 13 προσωπικά άλμπουμ ενώ έχει εικονογραφήσει αρκετά εκπαιδευτικά, παιδικά και λογοτεχνικά βιβλία. Το 2012 κυκλοφόρησε το βιβλίο «Ελληνικά comics- Αντανακλάσεις ιδεών στις σελίδες των κόμικς» (εκδόσεις Τόπος) καρπός πολύχρονης επιστημονικής έρευνας για τα σύγχρονα Ελληνικά κόμικς. Το «Αϊβαλί» (εκδόσεις Κέδρος, Δεκέμβριος 2014) είναι το πρώτο του μεγάλο graphic novel.


Ευχόμαστε καλές δημιουργίες και καλή συνεύρεση και συν-δημιουργία στην Μυτιλήνη.

Αντώνης Νικολόπουλος - Soloup
Συντονιστής MasterClass-Εργαστηρίου

